Putin elchi Andrey Karlovning dafn marosimida ishtirok etish uchun matbuot anjumanini boshqa kunga ko‘chirdi

Rossiya prezidenti Vladimir Putin Turkiyada o‘ldirilgan elchi Andrey Karlov bilan vidolashish marosimida ishtirok etishi tufayli uning 22-dekabrga mo‘ljallangan an’anaviy katta matbuot anjumani qoldiriladi. Bu haqda prezidentning matbuot kotibi Dmitriy Peskov ma’lum qildi, deya xabar beradi “Gazeta.ru”. 

“22-dekabr, payshanbada Rossiyaning Turkiyadagi elchisi Andrey Karlov bilan vidolashish va dafn marosimi o‘tkazilishi tufayli prezident shu kuni har yillik katta matbuot anjumanini o‘tkazmaslikka qaror qildi. U motam marosimlarida ishtirok etadi”, — deya ta’kidladi matbuot kotibi.
Peskovga ko‘ra, prezidentning matbuot anjumani ertasiga, 23-dekabrga ko‘chiriladi. Jurnalistlarning akkreditatsiyasi va tadbirni o‘tkazishning boshqa shartlari o‘z kuchida qoladi.
Diqqat, diqqat! “Daryo”ning Telegram’dagi rasmiy kanali — “Toshqin ‘Daryo’” (@toshqindaryo)ga obuna bo‘lib, yangiliklardan ovozli ko‘rinishda bahramand bo‘lishingiz mumkin.